**«Ұлт ұстазы Ахмет Байтұрсынұлының зерттеушілік мұралары»**

Ахмет Байтұрсынов — қазақ халқының әлеуметтік өмipi мен мәдениетінде қазан революциясына дейін де, одан кейін де аянбай адал қызмет еткен ipi кайраткер, тарихта орны айрықша зор тұлға. Мұхтар Әуезовтің сөзімен айтқанда, қазақ халқының «рухани көсемі» болған А. Байтұрсыновтың ұлан ғайыр еңбегі сан саладан көрінеді.

 Ол — ең алдымен, қазақ балаларының ана тілінде сауатын ашып, қазақ тілінде оқуын жалғастыруға көп күш жұмсаған ағартушы қай­раткер. Осы мақсатты іске асыруда ол қазақ тілін, оның дыбыстық жүйесі мен грамматикалық құрылысын зерделеп, талдап-танытқан зерттеуші.

 А. Байтұрсыновтың еңбек жолын ағартушылықтан бастауының үлкен мәні бар. ХІХ ғасырдың соңы мен ХХ ғасырдың басында қазақ интеллигенциясы қалыптаса бастағаны мәлім. Ғалымның өз тілімен айтқанда, «байға мал, оқығанға шен мақсат боп, жұрттың қамын ойлайтын адам аз боп» тұрған тұста оқу-білімнен кенде қазақ қауымының сауатын ашуға білек сыбана кірісті. Ағартушылық ici сол кезеңдегі қазақтың әлеуметтік тіршілігіне ең қажет, ең игілікті әрекет болатын.

 Ғалымның «Тiл құрал» атты еңбегі – тіл біліміне енгізген жаңалығы еді. Ол қазақ тiлi грамматикасына байланысты категорияларды қазақша терминмен алмастырды. Бүгінде қазақ тіл білімінде белсенді қолданылып жүрген лингвистикалық ғылыми терминдердiң авторы да Ахаң екенін біреу білсе, біреу білмес. Бұл термин сөздердің нақты балама ретінде ұсынылғаны өзінің өміршеңдігімен айғақталуда.

Ахмет Байтұрсынұлының “Əдебиет танытқыш” атты көлемді еңбегі қазақ сөз өнерiнiң сыршыл табиғаты мен шынайы болмысын таразылайтын тұңғыш әрі бірегей мұрасы. Ғалымның бұл еңбегінде сан иірімді сөз өнерінің мазмұнық құндылығы, көркемдік ерекшеліктері, жанрлар табиғаты, әдеби терминдердің қазақша баламасы жайлы жан-жақты зерттеулер мен тұжырымдар келтірілген.

Ағартушы ғалымның қазақ филология ғылымдарының қалыптасуына қосқан еңбектерінің мән маңызы еселенбесе, кемімеді. Сол кезеңдегі қазақ жастары Ахаңның “Əлiп-биiмен” қара танып, сауатын ашты. Қазақ тілінің ғылыми негізін “Тiл құралы” еңбегі арқылы игерді. Сондай ақ, ғалым – араб графикасына негiзделген қазақ жазуының реформаторы. Бұл жазу қазақ қоғамы латын әліп биіне көшкенше еліміздің оқу-ағартуына саласында қарқынды қолданылған жазу үлгісі болды.

Шынайы ұлт ұстазы А. Байтұрсынұлының ағартушылық еңбектері бүгінде жаңа заман талабы тұрғысынан зерделеуді қажет ететіні сөзсіз.

 Байболатова Гүлдана Бөлекбайқызы

 «Аққозы жалпы мектеп-бөбекжай-балабақша кешені» КММ-нің қазақ тілі мен әдебиеті пәнінің мұғалімі